**White City Stadium** var et stadion i London i England. Stadionet ble bygd for Olympiske leker i 1908, og var det første stadion som ble bygd spesielt for et OL.

Historien
---------

Roma hadde opprinnelig blitt tildelt OL i 1908, men italienerne hadde plutselig fått flere kostbare byggeprosjekter etter det store utbruddet i vulkanen Vesuv i 1906. Det ble etter hvert klart at den italienske staten ikke hadde råd til å gi OL i Roma økonomisk støtte samt at det påfølgende omfattende hjelpearbeidet ga italienerne en forståelig grunn til å trekke seg fra OL. En ny arrangørby måtte finnes raskt, og valget falt på London.

Vest i London var en stor fransk-britisk utstilling (messe) planlagt for sommeren 1908. Utstillingen var planlagt på et område som fikk kallenavnet White City på grunn av de hvite, marmor-kledde utstillingspaviljongene på området. Det ble besluttet å bygge et idrettsstadion for OL i utkanten av utstillingsområdet.

White City Stadium ble bygd på bare 10 måneder, og det ble åpnet av kong Edward VII den 27. april 1908. Da det ble åpnet hadde stadionet 68 000 sitteplasser og en samlet kapasitet på 93 000 tilskuere, men det ble påstått at stadionet hadde plass til så mange som 150 000.

Både under og etter OL ble det arrangert konkurranser i mange forskjellige idretter på White City – fotball og friidrett, men også sykling, svømming, greyhound-løp, speedway, hesteløp, rugby, boksing, baseball og flere andre idretter. Da stadionet ble bygd hadde det en løpebane på 1/3 mile (536,44 m), en sykkelbane på 660 yards (603,5 m) og til og med et 100 m langt svømmebasseng med stupetårn. Sykkelbanen og løpebanen ble i 1927 gjort om til greyhound-bane. I 1932 ble det lagt ny løpebane på 400 m, og fram til 1971 ble det holdt flere britiske friidrettsmesterskap på banen. Samveldelekene i 1934 ble arrangert på White City, og friidrett og greyhoundløp var hovedidrettene på stadionet fram til det ble revet.

Fotballklubben Queens Park Rangers spilte på White City i sesongene 1931–32 og 32-33, og en del av 1962–63-sesongen, i håp om å trekke flere tilskuere, men forsøkene lyktes dårlig. Riktignok satte de publikumsrekord med 41 097 tilskuere i en cupkamp mot Leeds i januar 1932, men det var unntaket. Klubben tapte penger, og resultatene sto ikke i stil med forhåpningene. QPR flyttet derfor tilbake til sin egen bane, Loftus Road.

Under fotball-VM i 1966 ble én kamp spilt på Wite City. Eierne av Wembley nektet å avlyse de faste greyhoundløpene på Wembley, og dermed måtte kampen mellom Uruguay og Frankrike spilles på White City.

White City Stadium ble også brukt til konserter. Under en konsert med amerikanske David Cassidy i 1974 ble rundt 500 mennesker skadet, og ei 14 år gammel jente omkom i trengselen blant rundt 30 000 publikumere.

Etter som årene gikk, forfalt stadionet mer og mer. Etter siste greyhoundløp i september 1984 ble stadionet revet, og BBC satte opp en stor bygning på området der stadionet hadde stått. Bygningen er i dag kjent som White City.

De siste årene har det versert rykter om at et nytt stadion kan bli bygd i White City-området, muligens som ny hjemmebane for fotballaget til Fulham eller for både Fulham og QPR. Så langt er det svært uklart om dette vil bli noe av.

T-bane-stasjon
--------------

I området ligger også T-bane-stasjonen White City. Stasjonen ble åpnet i 1947, og den erstattet den tidligere stasjonen Wood Lane. Wood Lane lå i nærheten av White City Stadium, og ble åpnet i 1908, omtrent samtidig med stadionet.

Kuriositeter
------------

Maraton-distansen under OL i 1908 var på 42 195 m. Starten var utenfor Windsor Castle og mål var på White City. Distansen var i utgangspunktet planlagt til 26 miles (41 843 m), men den måtte forlenges litt for at den britiske kongefamilien skulle få se løpet fra der de satt. Det er svært uklart om det var starten i Windsor eller mållinjen på White City som ble flyttet, her varierer kildene veldig. [*død lenke*],  Maratondistansen varierte både før og etter OL i 1908, men i 1921 fastsatte det internasjonale friidrettsforbundet (IAAF) at distansen skulle være 42 195 m.

Det fortelles om en katt som hadde som oppgave å holde stadionet fritt for mus og rotter. Katten skal ha tatt 12 480 rotter mellom 1927 og 1932.

Andre stadioner med samme navn
------------------------------

Det finnes flere andre stadioner som også heter White City. Blant de mest kjente er White City Stadium i Zimbabwes nest største by Bulawayo, og stadionet med samme navn i Sydney i Australia.

White City Stadium i Manchester ble revet i forbindelse med Manchesters OL-søknad i 2002, og bare portalen står igjen.

Referanser
----------

1. ↑  Mallon Excerpts Arkivert 27. januar 2006 hos Wayback Machine. hos olympics.org.uk
2. ↑  David Cassidy hos nndb.com
3. ↑  FAYED SCHEME FOR FULHAM SWITCH TO NEW WHITE CITY STADIUM – *Daily Telegraph*, 1. januar 2004.
4. ↑  NEW BOOK BY GORDON PIRIE – "RUNNING FAST AND INJURY FREE"
5. ↑  This is the North East

Se også
-------

* Sommer-OL 1908
* Sommer-OL 1948 (med Wembley som hoved-stadion)
* VM i fotball 1966

Eksterne lenker
---------------

* Local Agenda 21s side om White City Stadium
* BBC om White City Stadium (pdf-fil)
* BBC om OL i 1908 og White City Stadium
* British Olympic Association om OL i 1908 og White City Stadium Arkivert 27. januar 2006 hos Wayback Machine. (pdf-fil)
* Stades Mythiques om White City Stadium (fransk)
* Running Track Directory om White City Stadium
* Subterranea Britannica om Wood Lane T-bane-stasjon